Με κοινή πρωτοβουλία του Προέδρου της Ελληνικής Ένωσης Επιχειρηματιών (Ε.ΕΝ.Ε), Δρ. Βασίλη Γ. Αποστολόπουλου, και του κ. Πάνου Ισμαήλου, μέλους της ΕΕΝΕ – που αμφότεροι γνωρίζουν την περιοχή μέσω σειράς δράσεων που έχουν αναλάβει – η Ελληνική Ένωση Επιχειρηματιών ενισχύει άμεσα τις Δυνάμεις της Αστυνομικής Διεύθυνσης Ορεστιάδας, με στοχευμένη δωρεά Υλικοτεχνικού Εξοπλισμού.

Οπως αναφέρεται στην ανακοίνωση:

Η Ε.ΕΝ.Ε προέβη σε συντονισμό με τους αρμόδιους, κατέγραψε τις ανάγκες και έχει ήδη οργανώσει την δράση που θα ολοκληρωθεί εντός της εβδομάδας. Η σχετική πρωτοβουλία της Ένωσης έρχεται ως άμεση απάντηση στην έκκληση για αποκατάσταση του εξοπλισμού που χρησιμοποιούν οι άνδρες των Ειδικών Δυνάμεων. Συγκεκριμένα, έχει προγραμματιστεί η άμεση χορήγηση επιχειρησιακού υλικού ατομικής θωράκισης, εξαρτήσεων στρατιωτικού τύπου, ατομικών υλικών που χρησιμοποιούνται για επιχειρήσεις υπό αντίξοες καιρικές συνθήκες κ.α.

Η κατάσταση που επικρατεί τις τελευταίες ημέρες στον Έβρο αποτελεί μείζον εθνικό ζήτημα. Πολύ σωστά έχει δημιουργηθεί ένα μεγάλο κλίμα εθνικής συστράτευσης και ενότητας, και τα στελέχη των Ειδικών Δυνάμεων και της Ελληνικής Αστυνομίας που επιχειρούν στην περιοχή, ήδη ενισχύονται με τρόφιμα και είδη πρώτης ανάγκης από πολίτες, κατοίκους των περιοχών.

Η προσπάθεια που καταβάλουν καθημερινά τόσο οι άντρες των Σωμάτων Ασφαλείας όσο και οι Έλληνες ακρίτες που προασπίζουν το εθνικό συμφέρον και υπερασπίζονται τα σύνορα της χώρας, αποτελεί πρότυπο Εθνικής συμπεριφοράς απέναντι σε ένα τόσο κρίσιμο εθνικό θέμα. Σε τέτοιες στιγμές η μόνη προτεραιότητα είναι η ενότητα, η ομοψυχία και η συνένωση δυνάμεων προκειμένου να μπορέσει η αποστολή φύλαξης των συνόρων μας να εκτελεστεί στο ακέραιο.

Η Ε.ΕΝ.Ε με αυτή την ουσιαστική κίνηση, θέλει να συμμετέχει ενεργά στην επιχείρηση φύλαξης των Εθνικών μας συνόρων και να είναι στο πλευρό των συμπολιτών μας που με υπερπροσπάθεια κρατούν όρθια τη χώρα και ακέραια τα σύνορά μας. Είναι ευθύνη όλων μας, στο βαθμό και με τα μέσα που διαθέτει ο καθένας και η καθεμία από εμάς, να είμαστε στο πλευρό των Ελλήνων ακριτών και στην πρώτη γραμμή της εθνικής προσπάθειας.

Η οικονομία και επιχειρηματικότητα είναι άμεσα συνδεδεμένες με την ασφάλεια της χώρας, η οποία αποτελεί σημαίνων πυλώνα για τις προοπτικές ανάπτυξης και ευημερίας της Ελλάδας. Μίας Ελλάδας ισότιμου μέλους της Ευρωπαϊκής Ένωσης, που βρίσκεται στην καρδιά της Ευρώπης με το σπαθί της και χάρη στις προσπάθειες όλων των Ελλήνων. Είναι καθήκον όλων μας να συνεισφέρουμε στην προαγωγή του εθνικού συμφέροντος, από τη θέση του ο καθένας από εμάς, αλλά με την ίδια αγάπη για την πατρίδα μας και τους συμπολίτες μας που την υπερασπίζονται.